LIETUVOS RESPUBLIKOS APLINKOS MINISTRAS

Į S A K Y M A S

DĖL VALSTYBINĖS SAUGOMŲ TERITORIJŲ APSAUGOS KONTROLĖS NUOSTATŲ PATVIRTINIMO

2004 m. sausio 27 d. Nr. D1-43

Vilnius

Vadovaudamasis Lietuvos Respublikos saugomų teritorijų įstatymo (Žin., 1993, Nr. 63-1188; 2001, Nr. 108-3902) 30 straipsnio 2 dalimi bei Lietuvos Respublikos Vyriausybės 2002 m. balandžio 10 d. nutarimo Nr. 503 „Dėl įgaliojimų suteikimo įgyvendinant Lietuvos Respublikos saugomų teritorijų įstatymą“ (Žin., 2002, Nr. 40-1484) 1.4 punktu,

1. Tvirtinu Valstybinės saugomų teritorijų apsaugos kontrolės nuostatus (pridedama).

2. Pripažįstu netekusiu galios Lietuvos Respublikos aplinkos ministro 2000 m. liepos 26 d. įsakymą Nr. 315 „Dėl valstybinės įstatymų bei kitų teisės aktų laikymosi priežiūros koordinavimo ir vykdymo saugomose teritorijose“.

APLINKOS MINISTRAS	ARŪNAS KUNDROTAS

PATVIRTINTA

Lietuvos Respublikos aplinkos ministro

2004 m. sausio 27 įsakymu Nr. D1-43

VALSTYBINĖS SAUGOMŲ TERITORIJŲ APSAUGOS KONTROLĖS NUOSTATAI

I. BENDROSIOS NUOSTATOS

1. Šie nuostatai reglamentuoja valstybinės saugomų teritorijų apsaugos kontrolės organizavimo ir vykdymo tvarką.

2. Valstybinė saugomų teritorijų apsaugos kontrolė yra įgaliotų institucijų ir pareigūnų vykdoma veikla, kurios tikslas – išsaugoti kraštovaizdžio ekologinę pusiausvyrą, užtikrinti gamtos ir kultūros paveldo teritorinių kompleksų ir objektų (vertybių) apsaugos ir saugomų teritorijų lankymo reikalavimus.

3. Valstybinė saugomų teritorijų apsaugos kontrolė atliekama visose saugomose teritorijose vadovaujantis Aplinkos apsaugos įstatymu, Saugomų teritorijų įstatymu, Aplinkos apsaugos valstybinės kontrolės įstatymu, kitais teisės aktais ir šiais nuostatais.

4. Valstybinio saugomų teritorijų pareigūno statusas gali būti suteikiamas valstybės tarnautojams, dirbantiems saugomų teritorijų direkcijose bei Valstybinėje saugomų teritorijų tarnyboje prie Aplinkos ministerijos, aplinkos ministro įsakymu.

5. Valstybinių saugomų teritorijų pareigūnų teisės nustatytos Saugomų teritorijų įstatyme.

6. Valstybinių rezervatų, nacionalinių parkų bei biosferos rezervato direkcijų valstybiniams saugomų teritorijų pareigūnams aplinkos ministro įsakymu gali būti suteikiamas aplinkos apsaugos valstybinės kontrolės pareigūno statusas.

7. Aplinkos apsaugos valstybinės kontrolės pareigūnai, valstybiniai miškų pareigūnai, valstybiniai žemės tarnybų pareigūnai, teritorijų planavimo ir statybos priežiūros pareigūnai bei nekilnojamųjų kultūros paveldo vertybių apsaugos pareigūnai saugomose teritorijose kontrolę vykdo pagal kompetenciją, apibrėžtą teisės aktuose.

8. Valstybiniai saugomų teritorijų pareigūnai kartu su Aplinkos ministerijos regionų aplinkos apsaugos departamentų bei kitų institucijų pareigūnais dalyvauja bendruose reiduose.

II. VALSTYBINĖS SAUGOMŲ TERITORIJŲ APSAUGOS KONTROLĖS TURINYS

9. Valstybiniai saugomų teritorijų pareigūnai, siekdami užtikrinti teisės aktuose, reglamentuojančiuose veiklą saugomose teritorijose, nustatytų reikalavimų laikymąsi:

9.1. organizuoja ir vykdo prevencinę veiklą;

9.2. kontroliuoja, ar fiziniai ir juridiniai asmenys nepažeidžia saugomų teritorijų apsaugos ir naudojimo režimo, nustatyto Saugomų teritorijų, Aplinkos apsaugos, Miškų, Teritorijų planavimo, Statybos bei kituose įstatymuose, saugomų teritorijų nuostatuose bei kituose teises aktuose, taip pat saugomų teritorijų planavimo dokumentuose;

9.3. taiko teisės aktų pažeidėjams nustatytas teisinio poveikio priemones – nustatyta tvarka skiria administracines nuobaudas (įstatymų nustatytais atvejais perduoda medžiagą teisėsaugos institucijoms spręsti klausimą dėl kaltų asmenų patraukimo baudžiamojon atsakomybėn), o nustatę pažeidimus, kurie nėra jų kompetencijoje, informuoja kitus pareigūnus, vykdančius kontrolę saugomose teritorijose.

III. VALSTYBINĖS SAUGOMŲ TERITORIJŲ APSAUGOS KONTROLĖS ORGANIZAVIMAS IR VYKDYMAS

10. Valstybinė saugomų teritorijų tarnyba prie Aplinkos ministerijos užtikrina, kad valstybinė saugomų teritorijų apsaugos kontrolė funkcionuotų kaip sudėtinė aplinkos apsaugos valstybinės kontrolės dalis, o saugomų teritorijų direkcijų valstybiniai saugomų teritorijų pareigūnai atliktų valstybinės saugomų teritorijų kontrolės funkcijas.

11. Valstybiniai saugomų teritorijų pareigūnai valstybiniuose rezervatuose, valstybiniuose parkuose, biosferos rezervate bei jų buferinės apsaugos zonose, direkcijoms priskirtų draustinių teritorijose kontroliuoja, ar fiziniai ir juridiniai asmenys:

11.1. laikosi nustatyto saugomų teritorijų režimo;

11.2. laikosi nustatyto gamtos paveldo objektų, įskaitant gamtos paminklus, režimo;

11.3. laikosi saugomų teritorijų lankymo režimo;

11.4. negadina, nenaikina ar savavališkai neperkelia saugomų teritorijų riboženklių, rekreacinių įrenginių;

11.5. laikosi vandens telkinių apsaugos zonų ar pakrančių juostų režimo;

11.6. laikosi nustatytos mažųjų laivų naudojimo vidaus vandenyse tvarkos;

11.7. teisėtai vykdo statybas;

11.8. laikosi teritorijų planavimo dokumentų sprendinių;

11.9. laikosi specialiųjų žemės, miško, vandens telkinių naudojimo sąlygų;

11.10. teisėtai, pagal nustatytą naudojimo paskirtį naudoja žemės sklypus;

11.11. vykdo privalomąsias priemones dirvožemiui apsaugoti;

11.12. laikosi nustatytos uogavimo, grybavimo tvarkos;

11.13. savavališkai nerenka į Lietuvos Respublikos raudonąją knygą įrašytų rūšių augalų ir grybų;

11.14. nenaikina ar nežaloja skruzdėlynų;

11.15. nenaikina ar nežaloja miško želdinių ir jaunuolynų;

11.16. nenaikina ar nežaloja miško paklotės;

11.17. laikosi kitų teisės aktų, reglamentuojančių veiklą saugomose teritorijose, reikalavimų.

IV. VALSTYBINĖS SAUGOMŲ TERITORIJŲ APSAUGOS KONTROLĖS PROCESAS

12. Valstybiniai saugomų teritorijų pareigūnai turi teisę tikrinti fizinių ir juridinių asmenų veiklą, kai šie:

12.1. vykdo veiklą, turinčią ar galinčią turėti neigiamą poveikį kraštovaizdžio ir biologinei įvairovei;

12.2. yra gamtos išteklių naudotojai;

12.3. yra savininkai, valdytojai ar naudotojai pastatų, statinių, įrengimų, turinčių ar galinčių turėti neigiamą poveikį aplinkai;

12.4. yra pagrįstas įtarimas, kad jie rengiasi daryti, daro ar padarė teisės aktų pažeidimus saugomų teritorijų srityje.

13. Tikrindami fizinio asmens veiklą, valstybiniai saugomų teritorijų pareigūnai privalo:

13.1. prisistatyti asmeniui, kurio veikla tikrinama, pateikti savo galias patvirtinantį dokumentą ir nurodyti patikrinimo priežastį;

13.2. asmens, kurio veikla tikrinama, prašymu pateikti papildomą informaciją, tiesiogiai susijusią su patikrinimu;

13.3. nustatę pažeidimą trumpai nurodyti pažeidėjui pažeidimo esmę, pareigą nutraukti pažeidimą;

13.4. nustatyta tvarka surašyti protokolą, aktą ar kitą dokumentą, fiksuojantį pažeidimą ar patį patikrinimo faktą, bei pateikti asmeniui, kurio veikla tikrinama, su juo susipažinti ir jį pasirašyti;

13.5. asmens, kurio veikla tikrinama, prašymu išklausyti ir, jei reikia, užrašyti jo skundus, pareiškimus arba, jei jie pateikiami raštu, juos priimti ir perduoti savo tiesioginiam vadovui.

14. Tikrindami juridinių asmenų veiklą, valstybiniai saugomų teritorijų pareigūnai privalo:

14.1. prisistatyti juridinio asmens savininkui, vadovui ar jų įgaliotam atstovui (toliau – Juridinio asmens atstovas) ir pateikti galias patvirtinantį dokumentą, paaiškinti patikrinimo tikslą;

14.2. paaiškinti Juridinio asmens atstovui jo teisę dalyvauti patikrinime, pateikti su patikrinimu susijusius prašymus ir pasiūlymus;

14.3. nustatęs pažeidimą, kurio yra kaltinamas juridinis asmuo, nurodyti Juridinio asmens atstovui pažeidimo esmę ir pareigą nutraukti pažeidimą;

14.4. atlikęs patikrinimą, surašyti patikrinimo aktą. Jis surašomas dviem egzemplioriais. Patikrinimo akte turi būti nurodomas patikrinimą atlikusio valstybinio saugomų teritorijų pareigūno vardas, pavardė, pareigos, direkcijos buveinė, patikrinimo data, patikrinimo priežastys, patikrinimo metu nustatyti pažeidimai. Patikrinimo aktą pasirašo patikrinimą atlikęs pareigūnas bei Juridinio asmens atstovas. Patikrinimą atlikęs valstybinės saugomų teritorijų pareigūnas vieną patikrinimo akto egzempliorių perduoda Juridinio asmens atstovui, kitą ne vėliau kaip per 3 darbo dienas užregistruoja patikrinimų žurnale. Tokiais atvejais, kai Juridinio asmens atstovas patikrinime nedalyvauja dėl to, kad negalima jo rasti arba vengia dalyvauti patikrinime, turi dalyvauti liudytojas ir apie tai įrašoma patikrinimo akte. Patikrinimo aktas paštu išsiunčiamas juridiniam asmeniui arba pasirašytinai perduodamas jo atstovui;

14.5. tikrinamo juridinio asmens atstovo prašymus, skundus valstybinis saugomų teritorijų pareigūnas privalo įrašyti patikrinimo akte ir pateikti savo tiesioginiam vadovui.

V. BAIGIAMOSIOS NUOSTATOS

15. Valstybiniai saugomų teritorijų pareigūnai, nesiimantys veiksmų, užtikrinančių įstatymų ir kitų teisės aktų laikymąsi saugomose teritorijose, ar viršijantys įgaliojimus, gali būti traukiami atsakomybėn įstatymų nustatyta tvarka.

16. Fizinių ir juridinių asmenų teisės ir pareigos:

16.1. fiziniai ir juridiniai asmenys įstatymų nustatyta tvarka turi teisę apskųsti valsybinių saugomų teritorijų pareigūnų veiksmus (neveikimą);

16.2. fiziniai ir juridiniai asmenys privalo sudaryti sąlygas valstybinių saugomų teritorijų pareigūnams jų funkcijoms vykdyti ir paklusti jų teisėtiems reikalavimams.

______________